༈འི༽ཉེ་གནས་རྒྱན་བཀྲས་ལ་གདམས་པ། ༈ན་མོ་གུ་རུ། སྤྱི་གཙུག་རྒྱན་མཆོག་དཔལ་ལྡན་བླ་མ། ། འབྲལ་མེད་དུས་ཀུན་གསོལ་བ་འདེབས་སོ། ། ཞབས་སེན་དྲི་མེད་ནོར་བུའི་ལན་ཚར། ། རབ་གུས་དད་པའི་རོལ་མཚོར་བཞུགས་ཤིག། དཔལ་ལྡན་བླ་མའི་ཞབས་འབྲིང་སྒྲུབ་པའི། ། ཉེ་གནས་རྒྱན་བཀྲས་ཞེས་པ་གང་གིས། ། ཡང་ཡང་བསྐུལ་བའི་བཞེད་པ་བསྐོང་ཕྱིར། ། ཅུང་ཟད་ཚིག་གི་འཕྲེང་བ་བཀོད་དོ། ། བདག་འདྲ་འཇིག་རྟེན་ཆོས་ལྟར་བཅོས་པའི། ། འཁོར་འབངས་འདུ་འཛིའི་གཡེང་བ་ཅན་གྱིས། ། གཞན་ལ་བསླབ་བྱའི་གོ་སྐབས་མེད་ཀྱང་། ། གོ་ཚུལ་ཅུང་ཟད་སྤྲོ་བར་བགྱི་ན། ། རྣ་བའི་དབང་པོ་གཏད་པར་འཚལ་ལོ། ། དལ་འབྱོར་ཡོན་ཏན་ལྡན་པའི་མི་ལུས། ། སྔོན་བསགས་འབྲས་བུ་ད་ལྟ་སྨིན་ཚེ། ། མཚན་ལྡན་བླ་མའི་དྲུང་དུ་མཇལ་དུས། ། རབ་གུས་དང་བའི་འདུན་པ་དང་ནི། ། མཆེད་གྲོགས་སྤུན་ལ་དག་སྣང་སྦྱང་ཞིང་། ། དམན་པའི་གོ་ཆས་ལུས་ངག་ཡིད་སྡོམ། ། དམ་པའི་ཆོས་ལ་ཐོས་བསམ་འཚལ་ལོ། ། དེས་གསུངས་རྒྱུན་ལས་ཇི་ལྟར་བྱུང་བཞིན། ། སོ་ཐར་བྱང་སེམས་གསང་སྔགས་ཟབ་མོའི། ། སྤྱོད་པ་དམ་ཚིག་སྡོམ་པར་གནས་ཞིང་། ། ཡིད་སྤྱོད་ཡིད་འཛིན་རྩིས་གདབ་མེད་པའི། ། སྒོམ་བཟང་ཆུ་བོའི་རྒྱུན་ལྟར་ཉམས་བླང་། ། ཁས་ལེན་ལྟ་བྱ་ལྟ་བྱེད་བྲལ་བའི། ། ལྟ་བ་ཟུང་འཇུག་འཁོར་ལོ་ལ་ཟླ། ། དེ་ལྟར་དུས་གསུམ་བསགས་ཡོད་དགེ་བ། ། ཐམས་ཅད་བྱང་ཆུབ་ཐོབ་ཕྱིར་བསྔོའོ། ། དེ་ལྟར་ཚེ་འདིར་རྣམ་དག་ལམ་ཞུགས། ། དྲིན་ཆེན་རྗེ་བཙུན་བླ་མ་བསྟེན་ཅིང་། ། སྒོ་གསུམ་ཟོལ་མེད་ལྟ་སྒོམ་སྤྱོད་ལ། ། ཡུན་དུ་སྤྱད་ན་དུས་གསུམ་དགེ་བའི། ། སངས་རྒྱས་བྱང་ཆུབ་མྱུར་དུ་ཐོབ་འདི། ། མཆེད་གྲོགས་གང་ལ་བརྩེ་བས་སྨྲས་སོ། ། དགེ་བ་ཅུང་ཟད་མཆིས་པ་གང་དེས། ། བདག་གཞན་འཁོར་བའི་འདམ་ལས་བརྒལ་ཏེ། ། བླ་མེད་རྫོགས་པའི་བྱང་ཆུབ་ཆེན་པོ། ། འགྲོ་བ་ཀུན་གྱིས་ཐོབ་པར་གྱུར་ཅིག